**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU NADSTANDARDNIH PROGRAMOV V PODRUŽNIČNI OSNOVNI ŠOLI VOGRSKO**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Ivana Roba Šempeter pri Gorici je na Občino Renče-Vogrsko dne 29. 5. 2023 naslovila prošnjo za sofinanciranje nadstandardnega in razširjenega programa POŠ Vogrsko, in sicer, da bi Občina Renče-Vogrsko tudi v naslednjem šolskem letu sofinancirala:

* polovično zaposlitev druge strokovne delavke v kombiniranem oddelku prvega in drugega razreda (glede na izvedeni vpis bo predvidoma vključenih 15 otrok) v obsegu 10 pedagoških ur tedensko
* razširjeni program podaljšano bivanje v obsegu 5 pedagoških ur tedensko
* razširjeni program jutranje varstvo v obsegu 7,5 pedagoških ur na teden.

Na podlagi upoštevanja dejstev:

* Ministrstvo za vzgojo in izobraževanje (v nadaljevanju: MIV) med drugim zagotavlja šolam tudi določena sredstva za plače drugih - dodatnih učiteljev v prvih razredih, kar je začelo izvajati ob uvedbi devetletke. Tako skladno s predpisanimi normativi krije del plač strokovnih delavcev v prvem razredu glede na število učencev v razredu; če je v razredu manj kot 24 učencev, zagotavlja sredstva za del plače drugega strokovnega delavca v prvem razredu za 10 ur tedensko oz. v deležu 0,4545 zaposlitve. Financiranje preostalega dela plače do polnega obsega ur oz. polne zaposlitve je prepuščeno občinam ustanoviteljicam. Če občine teh sredstev ne zagotovijo, del pouka izvaja samo en/a učitelj/ica.
* Osnovni šoli Ivana Roba Šempeter pri Gorici je MIV skladno s predpisanimi normativi odobrilo financiranje za del plače drugega strokovnega delavca v prvem razredu v POŠ Vogrsko v obsegu 10 pedagoških ur na teden (0,45), ter 2 uri za zborovodenje otroškega pevskega zbora na teden, v 43. plačnem razredu; navedeno pomeni, da je šoli s strani ministrstva priznano plačilo zaposlitve druge strokovne delavke v skupnem obsegu 12 ur na teden v 43. plačnem razredu, saj je na to delovno mesto razporejena prav ta določena strokovna delavka; če občina pokrije še dodatno 10 ur na teden, je sočasna prisotnost dveh oseb v tem razredu pokrita za celoten čas pouka; šola na podlagi dodatnih pojasnil zaproša občino za sofinanciranje zaposlitve v obsegu 10 pedagoških ur tedensko;
* V primeru, da MIV ne bi zagotovilo financiranja 2 ur za zborovodenje otroškega pevskega zbora na teden, bi bilo potrebno s strani občine zagotoviti sofinanciranje za 12 pedagoškh ur na teden;
* Pristojno ministrstvo zagotavlja financiranje podaljšanega bivanja do 15.45, starši pa potrebujejo varstvo tudi pozneje do 16.15, nekateri celo do 16.30; šola zaproša za kritje stroškov razširjenega programa za 5 pedagoških ur na teden;
* Pristojno ministrstvo na podlagi izkazanih potreb v preteklih letih ni odobrilo financiranja jutranjega varstva v POŠ Vogrsko; zato javni zavod zaproša za kritje izvajanja tega varstva v obsegu 7,5 pedagoških ur na teden;

se predlaga Občinskemu svetu, da sprejme sklep o navedenih subvencioniranjih v POŠ Vogrsko.

*RAZLOGI ZA SPREJETJE SKLEPA:*

Brez sofinanciranja plač za drugega strokovnega delavca v prvem razredu in za delo učiteljev v podaljšanem bivanju in jutranjem varstvu s strani Občine Renče-Vogrsko bi bilo zagotavljanje visoke oz. primerne kakovosti dela v šoli močno okrnjeno, s tem pa bi se poslabšali pogoji dela za učence v kombinaciji prvega in drugega razreda oz. podaljšanega bivanja in jutranjega varstva ne bi mogli organizirati skladno s potrebami. Sprejetje sklepa bi torej omogočilo nadaljevanje kakovosti izvajanja pouka na POŠ Vogrsko in izenačitev pogojev v izvajanju pedagoških procesov za učence v primerjavi z OŠ Lucijana Bratkoviča Bratuša Renče.

*OCENA STANJA:*

Če se sofinanciranje dela plače za drugega strokovnega delavca v kombinaciji prvega in drugega razreda ter za podaljšano bivanje in jutranje varstvo ne zagotovi iz občinskega proračuna, se bi močno poslabšali pogoji dela in izobraževanja v kombinaciji prvega in drugega razreda in pogoji varstva učencev na Vogrskem.

*CILJI IN NAČELA:*

Navedeno sofinanciranje omogoča nadaljevanje kvalitete dela v šoli, hkrati pa pomeni tudi izenačitev pogojev izvajanja izobraževalnega procesa za vse učence naše občine, ki so vključeni v osnovne šole na področju Občine Renče-Vogrsko.

*FINANČNE IN DRUGE POSLEDICE:*

Zavod bi stroške dela plače druge strokovne delavke v kombiniranem oddelku prvega in drugega razreda obračunaval v 43. plačnem razredu; na podlagi izračuna javnega zavoda bi mesečni strošek kritja dela plače te strokovne delavke, ki bi ga poravnaval Občina Renče-Vogrsko, znašal povprečno 1.485 EUR mesečno.

Pripravila:

Vladka Gal Janeš

Višja svetovalka I za družbene dejavnost

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi pete alineje 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

1.

Osnovni šoli Ivana Roba Šempeter pri Gorici, Andreja Gabrščka 1, 5290 Šempeter pri Gorici se za Podružnično šolo Vogrsko, Vogrsko 99, 5293 Volčja Draga v šolskem letu 2023/2024 zagotovijo sredstva za:

* sofinanciranje dela plače drugega strokovnega delavca v kombiniranem oddelku 1. in 2. razreda v obsegu 10 pedagoških ur na teden v deležu največ do 0,5454 zaposlitve,
* sofinanciranje jutranjega varstva v obsegu 1,5 pedagoške ure na dan v višini do 10,50 EUR bruto za obdobje od 1. 9. 2023 do 30. 6. 2024,
* sofinanciranje podaljšanega bivanja v obsegu 1 pedagoške ure na dan v višini do 10,50 EUR bruto za obdobje od 1. 9. 2023 do 30. 6. 2024.

2.

Del plače drugega strokovnega delavca v kombiniranem oddelku prvi 1. in 2. razreda bo Občina Renče-Vogrsko sofinancirala do največ 43. plačnega razreda.

Mesečno plačilo se bo izvajalo na podlagi zahtevkov, ki jih Osnovna šola Ivana Roba Šempeter pri Gorici izstavi do 5. dne v mesecu za pretekli mesec skupaj s podrobno kalkulacijo obračuna plače v odobrenem obsegu.

3.

Mesečno plačilo za sofinanciranje jutranjega varstva in podaljšanega bivanja se izvede na podlagi zahtevkov, ki jih Osnovna šola Ivana Roba Šempeter pri Gorici izstavi do 5. dne v mesecu za pretekli mesec skupaj z obračunom realiziranih šolskih dni v obravnavanem mesecu.

4.

Ta sklep prične veljati naslednji dan po objavi v Uradnem glasilu Občine Renče-Vogrsko, uporabljati pa se začne 1. 9. 2023.

Številka:

Bukovica,

Tarik Žigon, l. r.

Župan